b"\n_START_ARTICLE_\nStemmegaffel\n_START_PARAGRAPH_\nEn stemmegaffel er en st\xc3\xa5lgaffel med to tinder, som ved anslag frambringer en klar tone i en bestemt toneh\xc3\xb8yde med f\xc3\xa5 overtoner. Vanlige stemmegafler klinger i kammertonen a' = 440 Hz, og blir brukt ved stemming av musikkinstrumenter, og ofte av kordirigenter n\xc3\xa5r de skal angi starttoner for koret. Det finnes imidlertid stemmegafler med forskjellige toner, og det er f.eks vanlig at perkursjonister bruker slike ved stemming av pauker. Stemmegaffelen ble oppfunnet i 1711 av trompetisten John Shore._NEWLINE_Stemmegaffelen alene gir fra seg en svak tone, som bare s\xc3\xa5vidt er h\xc3\xb8rbar med mindre man holder enden helt inntil \xc3\xb8ret. Setter man stemmegaffelen mot en hard flate som da blir en stiv membran, for eksempel en bordplate, blir lyden kraftig forsterket._NEWLINE_De to tindene svinger i mottakt, slik at gaffelen alltid er symmetrisk om lengdeaksen. Gaffelen er en enkel mekanisk resonator med tindene som masse og deres felles b\xc3\xb8yestivhet som fj\xc3\xa6r. Disse st\xc3\xb8rrelsene bestemmer til sammen resonansfrekvensen til stemmegaffelen. Omr\xc3\xa5det p\xc3\xa5 sidene av festepunktet til de to tindene utgj\xc3\xb8r en subtil mekanisk transformator idet stammen tvinges til sm\xc3\xa5 bevegelser langs gaffelen med sv\xc3\xa6rt sm\xc3\xa5, men til gjengjeld kraftfulle bevegelser. Disse bevegelsene eksiterer den harde membranen som gaffelen kan settes mot."